อุบัติการณ์หลิน เปียว

**อุบัติการณ์หลินเปียว** () เป็นอุบัติเหตุเครื่องบินเมื่อเวลา 03.00 น. ของวันที่ 13 กันยายน ค.ศ. 1971 ซึ่งมีหลิน เปียว รองประธานพรรคคอมมิวนิสต์จีน เป็นผู้โดยสาร ผู้โดยสารทุกคนบนเครื่องบินฮอว์เกอร์ ซิดดีลีย์ ไทรเดนต์ (Hawker Siddeley Trident) รวมถึงหลินและสมาชิกครอบครัวของเขาหลายคน เสียชีวิตเมื่อเครื่องบินตกกระแทกพื้นในมองโกเลีย มีรายงานว่าหลินพยายามแปรพักตร์ไปยังสหภาพโซเวียตหลังแผนลอบสังหารเหมา เจ๋อตงล้มเหลว หลังจากการเสียชีวิตของหลิน เกิดความสงสัยอย่างกว้างขวางในโลกตะวันตกเกี่ยวกับคำอธิบายอย่างเป็นทางการของจีน แต่การสืบสวนนิติเวชที่ดำเนินการโดยสหภาพโซเวียต ที่พบศพหลังเครื่องบินตก ได้ยืนยันว่าหลินเป็นหนึ่งในผู้เสียชีวิตจากเหตุการณ์เครื่องบินตกจริง

## เหตุการณ์

### เรื่องเล่าทางการของจีน

ตามที่รัฐบาลจีนกล่าว หลิน เปียวรับทราบว่าเหมาไม่ไว้วางใจเขาอีกต่อไปหลังจากคณะกรรมการกลางชุดที่ 9 และเขาได้ซ่อนความปรารถนาอันแรงกล้าที่จะยึดอำนาจสูงสุดไว้ ในเดือนกุมภาพันธ์ ค.ศ. 1971 หลินและเย่ ฉฺวิน ภรรยาของเขา (ซึ่งขณะนั้นเป็นสมาชิกกรมการเมือง) เริ่มวางแผนลอบสังหารเหมา ในเดือนมีนาคม ค.ศ. 1971 หลิน ลี่กั่ว ลูกชายของหลิน (ซึ่งเป็นนายทหารระดับสูงของกองทัพอากาศ) ได้จัดการประชุมลับกับผู้ติดตามที่ใกล้ชิดที่สุดของเขาในฐานทัพอากาศแห่งหนึ่งในเซี่ยงไฮ้ การกล่าวกันว่าในการประชุมครั้งนี้ หลิน ลี่กั่ว และผู้ใต้บังคับบัญชาของเขาวางแผนที่จะก่อรัฐประหาร โดยใช้ชื่อแผนว่า "โครงการ 571" ในภาษาจีน "5-7-1" () เป็นคำพ้องเสียงกับ "การลุกฮือด้วยอาวุธ" () ในเดือนมีนาคมนั้น กลุ่มดังกล่าวกลับมาประชุมกันอีกครั้งเพื่อจัดโครงสร้างบังคับบัญชาให้เป็นทางการตามแผนการรัฐประหารที่วางไว้

เหมาไม่ทราบถึงแผนการรัฐประหาร และในเดือนสิงหาคม ค.ศ. 1971 ได้กำหนดการประชุมในเดือนกันยายนเพื่อตัดสินชะตากรรมทางการเมืองของหลิน เปียว วันที่ 15 สิงหาคม เหมาออกจากปักกิ่งเพื่อหารือประเด็นนี้กับผู้นำทางการเมืองและทหารอาวุโสคนอื่น ๆ ในจีนตอนใต้ วันที่ 5 กันยายน หลินได้รับรายงานว่าเหมากำลังเตรียมการกวาดล้างเขา วันที่ 8 กันยายน หลินสั่งให้ผู้ใต้บังคับบัญชาดำเนินการรัฐประหาร

ผู้ใต้บังคับบัญชาของหลินวางแผนลอบสังหารเหมาโดยการก่อวินาศกรรมรถไฟของเขาก่อนที่เขาจะกลับปักกิ่ง แต่เหมาเปลี่ยนเส้นทางอย่างไม่คาดคิดในวันที่ 11 กันยายน องครักษ์ของเหมาขัดขวางความพยายามลอบสังหารเหมาหลายครั้งในเวลาต่อมา และเหมาก็เดินทางกลับปักกิ่งอย่างปลอดภัยในเย็นวันที่ 12 กันยายน เมื่อล้มเหลวในการลอบสังหารเหมา ความพยายามก่อรัฐประหารของหลินก็ล้มเหลว

เมื่อตระหนักว่าเหมาทราบถึงการก่อรัฐประหารที่ล้มเหลวของตนแล้ว พรรคพวกของหลินจึงพิจารณาที่จะหลบหนีลงใต้ไปยังฐานอำนาจของพวกเขาในกว่างโจว ที่ซึ่งพวกเขาจะจัดตั้ง "สำนักงานใหญ่พรรค" ทางเลือก และโจมตีกองกำลังติดอาวุธที่ภักดีต่อเหมา เมื่อได้ยินว่านายกรัฐมนตรีโจว เอินไหลกำลังสอบสวนอุบัติการณ์ที่เกิดขึ้น พวกเขาจึงล้มเลิกแผนเดิมเพราะคิดว่าทำไม่ได้จริง และหันไปวางแผนหนีไปสหภาพโซเวียตแทน ในช่วงเช้าตรู่ของวันที่ 13 กันยายน หลิน เปียว, เย่ ฉฺวิน, หลิน ลี่กั่ว และผู้ช่วยส่วนตัวหลายคนพยายามหลบหนีไปยังสหภาพโซเวียต และขึ้นเครื่องบินไทรเดนต์ 1E ที่เตรียมไว้ล่วงหน้า (จดทะเบียนเป็น PLAAF 256) ซึ่งมีผาน จิ้งอิน รองผู้บัญชาการกองบินที่ 34 ของกองทัพอากาศกองทัพปลดปล่อยประชาชน (PLAAF) เป็นผู้ขับ เครื่องบินบรรทุกเชื้อเพลิงไม่เพียงพอก่อนออกเดินทาง เชื้อเพลิงหมด และตกใกล้ออนดอร์กฮานในมองโกเลียในวันที่ 13 กันยายน ค.ศ. 1971 ผู้โดยสารและลูกเรือเสียชีวิตทั้งหมด 8 ราย เป็นชาย 1 ราย หญิง 1 ราย

### มุมมองระหว่างประเทศก่อน ค.ศ. 1994 ของคำอธิบายอย่างเป็นทางการของจีน
รายละเอียดที่แท้จริงของการเสียชีวิตของหลินยังคงคลุมเครือ เพราะไม่มีหลักฐานเหลืออยู่ บันทึกของรัฐบาลดั้งเดิมจำนวนมากที่เกี่ยวข้องกับการเสียชีวิตของหลินถูกทำลายอย่างลับ ๆ และตั้งใจ โดยได้รับอนุมัติจากกรมการเมือง ในช่วงเวลาสั้น ๆ ของการปกครองชั่วคราวของฮฺว่า กั๋วเฟิง ในช่วงปลายคริสต์ทศวรรษ 1970 ในบรรดาบันทึกที่ถูกทำลายนั้นมีบันทึกโทรศัพท์ รายงานการประชุม บันทึกส่วนตัว และสมุดบันทึกประจำวันบนโต๊ะทำงาน หากบันทึกเหล่านั้นยังคงอยู่ มันจะช่วยให้กิจกรรมของเหมา เจ๋อตง, โจว เอินไหล, เจียง ชิง และวัง ตงซิ่ง เกี่ยวข้องกับหลินชัดเจนขึ้น ทั้งก่อนและหลังการเสียชีวิตของหลิน เนื่องจากการทำลายเอกสารของรัฐบาลที่เกี่ยวข้องกับการเสียชีวิตของหลิน รัฐบาลจีนจึงอาศัยคำสารภาพที่ถูกกล่าวหาของเจ้าหน้าที่ที่ถูกกำจัดซึ่งใกล้ชิดกับหลินเพื่อยืนยันเรื่องราวอย่างเป็นทางการ แต่โดยทั่วไปแล้วนักวิชาการที่ไม่ใช่ชาวจีนถือว่าคำสารภาพเหล่านี้ไม่น่าเชื่อถือ

ตั้งแต่ ค.ศ. 1971 นักวิชาการนอกประเทศจีนตั้งข้อสงสัยต่อคำอธิบายอย่างเป็นทางการของรัฐบาลเกี่ยวกับสถานการณ์การเสียชีวิตของหลิน ผู้ที่สงสัยกล่าวว่าเรื่องราวอย่างเป็นทางการนั้นไม่สามารถอธิบายได้อย่างเพียงพอว่าทำไมหลิน เป็นหนึ่งในผู้สนับสนุนที่ใกล้ชิดที่สุดของเหมาและเป็นหนึ่งในนายพลคอมมิวนิสต์ที่ประสบความสำเร็จมากที่สุด จะพยายามก่อรัฐประหารที่วางแผนไม่ดีและล้มเหลวอย่างกะทันหัน คำอธิบายของรัฐบาลยังไม่กระจ่างชัดว่าเครื่องบินของหลินตกได้อย่างไรและเพราะเหตุใด ผู้ที่สงสัยกล่าวอ้างว่าการตัดสินใจของหลินในการหลบหนีไปยังสหภาพโซเวียตนั้นไม่สมเหตุสมผล โดยให้เหตุผลว่าสหรัฐหรือไต้หวันจะเป็นปลายทางที่ปลอดภัยกว่า

นักประวัติศาสตร์ตะวันตกหลายคนโต้แย้งว่าหลินไม่ได้มีทั้งความตั้งใจหรือความสามารถที่จะชิงตำแหน่งของเหมาภายในรัฐบาลหรือพรรค ทฤษฎีหนึ่งพยายามอธิบายการหลบหนีและการเสียชีวิตของหลินโดยตั้งข้อสังเกตว่าเขาคัดค้านการฟื้นฟูความสัมพันธ์ระหว่างจีนกับสหรัฐ ซึ่งโจว เอินไหลกำลังดำเนินการด้วยความเห็นชอบของเหมา เนื่องจากรัฐบาลจีนไม่เคยแสดงหลักฐานสนับสนุนรายงานของตนที่ว่าหลินอยู่บนเครื่องบินลำดังกล่าว นักวิชาการตะวันตกจึงสงสัยว่าหลินเสียชีวิตจากเหตุเครื่องบินตกหรือไม่ หนังสือเล่มหนึ่ง ตีพิมพ์โดยไม่ระบุชื่อผู้เขียน โดยใช้นามปากกาภาษาจีนใน ค.ศ. 1983 อ้างว่าเหมาเป็นผู้สั่งฆ่าหลินและภรรยาของเขาในปักกิ่ง และหลิน ลี่กั่วได้พยายามหลบหนีทางอากาศ นักวิชาการคนอื่น ๆ เสนอว่าเหมาสั่งให้กองทัพจีนยิงเครื่องบินของหลินตกเหนือมองโกเลีย

รัฐบาลจีนไม่มีความสนใจที่จะประเมินเรื่องราวการเสียชีวิตของหลิน เปียวใหม่อีกครั้ง เมื่อได้รับการติดต่อใน ค.ศ. 1994 เพื่อขอความเห็นเกี่ยวกับหลักฐานใหม่ที่ปรากฏขึ้นเกี่ยวกับอุบัติการณ์หลิน เปียวหลังสงครามเย็น กระทรวงการต่างประเทศจีนกล่าวว่า: "จีนมีข้อสรุปที่ชัดเจนและเป็นทางการเกี่ยวกับอุบัติการณ์หลิน เปียวแล้ว รายงานจากต่างประเทศอื่น ๆ ที่เป็นการคาดเดานั้นไม่มีมูลความจริง" นักวิชาการที่ไม่ใช่ชาวจีนตีความว่าจีนมีความลังเลที่จะพิจารณาหลักฐานที่ขัดแย้งกับประวัติศาสตร์ "อย่างเป็นทางการ" ของตน

นักวิชาการที่ไม่ใช่ชาวจีนตีความความลังเลของจีนในการพิจารณาหลักฐานที่ขัดแย้งของประวัติศาสตร์ "อย่างเป็นทางการ" ของตนว่าเป็นผลจากความต้องการหลีกเลี่ยงการสำรวจประเด็นใด ๆ ที่อาจนำไปสู่การวิพากษ์วิจารณ์เหมา เจ๋อตง หรือการประเมินการปฏิวัติวัฒนธรรมใหม่โดยรวม ซึ่งอาจเบี่ยงเบนความสนใจของจีนจากการแสวงหาการเติบโตทางเศรษฐกิจ

### การศึกษาในภายหลังและคำให้การของพยานที่เชื่อถือได้

การสืบสวนเป็นเวลาหกเดือนโดยนักวิชาการตะวันตกใน ค.ศ. 1994 ได้ตรวจสอบหลักฐานในรัสเซีย มองโกเลีย จีนแผ่นดินใหญ่ สหรัฐ และไต้หวัน และได้ข้อสรุปหลายประการ บางข้อขัดแย้งกับเหตุการณ์ที่ทางการจีนแถลงอย่างเป็นทางการ การศึกษายืนยันว่า หลิน เปียว, เย่ ฉฺวิน และหลิน ลี่กั่วเสียชีวิตในเหตุเครื่องบินตกทั้งหมด เครื่องบินของหลินกำลังเดินทางออกห่างจากสหภาพโซเวียตในขณะที่เครื่องบินตก ทำให้ลำดับเหตุการณ์ที่แน่นอนก่อนที่หลินจะเสียชีวิตซับซ้อนยิ่งขึ้น และทำให้เกิดข้อสงสัยเกี่ยวกับความเป็นไปได้ที่หลินกำลังพยายามขอลี้ภัยในสหภาพโซเวียต ภรรยาและลูกชายของหลินอาจบังคับเขาให้ขึ้นเครื่องบินโดยที่เขาไม่เต็มใจ ผู้นำระดับสูงหลายคนในลำดับชั้นของพรรคคอมมิวนิสต์ทราบว่าหลินและครอบครัวของเขาจะหลบหนี แต่เลือกจะไม่ขัดขวาง จากการศึกษาครั้งนี้ หลินได้พยายามติดต่อกับก๊กมินตั๋งในไต้หวันสองครั้งแยกกันก่อนที่เขาจะเสียชีวิตไม่นาน ผลการค้นพบความพยายามของหลินในการติดต่อกับฝ่ายก๊กมินตั๋งสนับสนุนข่าวลือจากภายในประเทศจีนก่อนหน้านี้ว่าหลินกำลังเจรจาลับ ๆ กับรัฐบาลของเจียง ไคเชก เพื่อที่จะฟื้นฟูรัฐบาลก๊กมินตั๋งในจีนแผ่นดินใหญ่โดยแลกกับตำแหน่งสูงในรัฐบาลใหม่ ข้อกล่าวหาเรื่องการติดต่อระหว่างหลินกับก๊กมินตั๋งไม่เคยได้รับการยืนยันหรือปฏิเสธอย่างเป็นทางการจากรัฐบาลในปักกิ่งหรือไทเปเลย

คำให้การของพยานที่เห็นเหตุการณ์โดยตรงจากจาง หนิง คู่หมั้นของหลิน ลี่กั่ว ก่อนที่เขาจะเสียชีวิต และพยานอีกคนหนึ่งที่ขอสงวนนาม บ่งชี้ถึงลำดับเหตุการณ์ที่ต่างจากเรื่องราวอย่างเป็นทางการ ตามที่จางกล่าว หลิน เปียวกลายเป็นคนเฉื่อยชาและไม่กระตือรือร้นอย่างมากภายใน ค.ศ. 1971 เมื่อหลิน ลี่กั่วบอกเย่ ฉฺวินว่าเหมาเตรียมจะปลดเย่ออกจากตำแหน่งสมาชิกกรมการเมือง ทั้งสองก็เชื่อมั่นว่าครอบครัวของพวกเขาจะถูกกวาดล้างหากพวกเขาไม่ดำเนินการอะไร จึงวางแผนหลบหนี

เวลา 22.00 น. คืนก่อนที่กลุ่มของหลินจะหลบหนี เย่ ฉฺวินประกาศว่าครอบครัวจะขึ้นเครื่องบินในเวลา 07.00 น. ของเช้าวันรุ่งขึ้นเพื่อบินไปยังกว่างโจว หลิน ลี่เหิง ลูกสาววัย 27 ปีของหลิน (รู้จักกันในชื่อเล่นว่า "โต้วโต้ว") คัดค้านแผนการหลบหนี และติดต่อองครักษ์ของหลินเพื่อขอให้พวกเขาปกป้องพ่อของเธอจากเย่ ต่อมาโต้วโต้วโทรศัพท์หาโจว เอินไหล แต่ไม่สามารถติดต่อเขาโดยตรงได้ และโจวได้รับรายงานของโต้วโต้วเพียงผ่านคนอื่นมาอีกที

โจวได้รับข้อความของโต้วโต้วหลังจากโทรศัพท์ของโต้วโต้วไม่นาน โดยตรงจากสำนักงานทั่วไปของคณะกรรมการกลางซึ่งมีหน้าที่คุ้มครองผู้นำระดับสูงของจีน ข้อความดังกล่าวมีคำเตือนของโต้วโต้วว่าเย่ ฉฺวินและหลิน ลี่กั่วกำลังพยายามชักชวนหลิน เปียวให้หนีออกจากประเทศโดยใช้เครื่องบินที่กำลังเตรียมการอยู่ที่สนามบินฉินหวงเต่าชานไห่กวน โจวโทรหาอู๋ ฟ่าเซี่ยน ผู้บัญชาการกองทัพอากาศ ผู้ซึ่งยืนยันการมีอยู่ของเครื่องบินลำนั้น จากนั้นโจวได้ออกคำสั่งว่าเครื่องบินจะไม่สามารถขึ้นบินได้หากไม่ได้รับอนุญาตเป็นลายลักษณ์อักษรจากตัวเขาเองและเจ้าหน้าที่ทหารระดับสูงคนอื่น ๆ อีกหลายคน รวมถึงอู๋ ฟ่าเซี่ยน, หวง หย่งเชิ่ง เสนาธิการใหญ่ และหลี่ จั้วเผิง ผู้บัญชาการและเสนาธิการกองทัพเรือ เวลา 11:30 น. เย่ ฉฺวินโทรหาโจวและแจ้งให้เขาทราบว่าหลิน เปียวกำลังวางแผนที่จะบินไปต้าเหลียน และปฏิเสธว่าพวกเขาได้เตรียมเครื่องบินไว้ที่ชานไห่กวน โจวบอกให้เย่รอให้เขาเดินทางไปพบหลินก่อนที่พวกเขาจะออกจากเป่ย์ไต้เหอ (ที่ที่พวกเขาพักอยู่) ออกคำสั่งให้จัดการกับเจ้าหน้าที่ที่อาจก่อกวนซึ่งอยู่ใกล้หลิน (อู๋ ฟ่าเซี่ยน และหวง หย่งเชิ่ง) และสั่งให้เตรียมเครื่องบินสองลำในปักกิ่งเพื่อที่เขาจะบินไปยังที่พักของหลินเพื่อจัดการกับเรื่องนี้ด้วยตนเอง

เย่ประกาศว่าพรรคพวกต้องรีบเก็บข้าวของ สองชั่วโมงหลังโต้วโต้วติดต่อโจว ทหารก็ยังไม่ได้ตอบสนองอย่างมีนัยสำคัญใด ๆ เย่และหลิน ลี่กั่วปลุกหลินเปียวและพาเขาขึ้นรถลีมูซีนที่จอดรออยู่ จากนั้นพรคพวกก็เดินทางไปยังสนามบินชานไห่กวน ซึ่งอยู่ห่างจากที่พักของพวกเขาในเป่ย์ไต้เหอ  โดยมีเครื่องบินของพวกเขารออยู่ องครักษ์ของหลินบอกโต้วโต้วและเพื่อนอีกคนว่าพวกเขาได้รับคำสั่งให้พาพวกเขาไปด้วย แต่โต้วโต้วและเพื่อนของเธอปฏิเสธ

ทหารนายหนึ่งยิงไปที่รถลีมูซีนของหลินเปียวขณะที่มันออกจากเป่ย์ไต้เหอ แต่พลาดเป้า ทหารส่วนใหญ่ที่พรรคพวกพบระหว่างทางไปสนามบินอนุญาตให้รถลิมูซีนผ่านไปได้ ตามคำกล่าวของคนขับรถลีมูซีนของหลิน ระบุว่าไม่มีเวลาที่จะนำบันไดเคลื่อนที่มาวางข้างทางเข้าเครื่องบิน ดังนั้นพรรคพวกจึงขึ้นเครื่องบินโดยใช้บันไดเชือก หลิน เปียวอ่อนแรงมากจนต้องยกและดึงขึ้นเครื่องบิน

จาง หนิงสังเกตการณ์เครื่องบินหลังจากที่มันออกจากสนามบิน เครื่องบินของหลินในตอนแรกเดินทางไปทางทิศตะวันออกเฉียงใต้ (ในทิศทางของกวางโจว) เครื่องบินลำนั้นกลับมาอีก 20 นาทีต่อมาและบินวนรอบสนามบินหลายรอบราวกับว่าพยายามจะลงจอด แต่ไฟรันเวย์ถูกปิดไปแล้ว เจ้าหน้าที่โซเวียตและพยานชาวมองโกเลียรายงานว่าเครื่องบินลำดังกล่าวบินขึ้นไปทางเหนือ ข้ามมองโกเลียและเกือบถึงชายแดนโซเวียต แต่แล้วก็เลี้ยวกลับและเริ่มบินลงใต้ก่อนที่จะตก ชาวมองโกเลียคนหนึ่งที่เห็นเหตุการณ์รายงานว่าหางของเครื่องบินมีไฟลุกไหม้ขณะที่ตก เหตุการณ์ดังกล่าวเกิดขึ้นในเวลาประมาณ 03.00 น.

คำสั่งของโจวไม่สามารถหยุดหลินไม่ให้บินได้ และเขาทราบว่าเครื่องบินของหลินออกไปแล้วก่อนที่เขาจะไปพบหลินได้ทัน จากนั้นโจวสั่งให้เครื่องบินทั่วประเทศหยุดบินทั้งหมด ต่อมาโจวสั่งระงับการบินทั่วประเทศโดยไม่ได้รับอนุญาตเป็นลายลักษณ์อักษรจากเหมาและผู้นำทหารระดับสูง เขารีบไปยังจงหนานไห่เพื่อรายงานเหมาเรื่องการบินหนีของหลิน และถามเหมาว่าต้องการสั่งยิงเครื่องบินของหลินตกหรือไม่ แต่เหมาตอบว่าควร "ปล่อยเขาไป" เวลา 20:30 น. ของวันที่ 13 กันยายน กระทรวงการต่างประเทศมองโกเลียเรียกเอกอัครราชทูตจีนเข้าพบเพื่อยื่นเรื่องร้องเรียนอย่างเป็นทางการเกี่ยวกับการที่เครื่องบินลำหนึ่งล่วงล้ำน่านฟ้ามองโกเลียโดยไม่ได้รับอนุญาต และได้รายงานต่อเอกอัครราชทูตว่าเครื่องบินลำดังกล่าวได้ตก และผู้โดยสารทั้งหมดเสียชีวิต จากนั้นเอกอัครราชทูตจีนประจำมองโกเลียโทรศัพท์ไปหาโจว เอินไหล ซึ่งจากนั้นเอกอัครราชทูตก็สั่งให้แจ้งชาวมองโกเลียว่าเครื่องบินได้เข้ามาในน่านฟ้าของมองโกเลียเนื่องจากออกนอกเส้นทาง

นักสืบสวนชาวมองโกเลียเป็นกลุ่มแรกที่ตรวจสอบซากเครื่องบิน โดยเดินทางไปถึงในวันเดียวกันนั้น พวกเขาพบบัตรประจำตัวที่ระบุว่าเป็นของหลิน ลี่กั่ว เป็นการยืนยันว่าหลิน ลี่กั่วอยู่บนเที่ยวบินนั้น ร่องรอยบนเครื่องบินและสิ่งของส่วนตัวที่ยังเหลืออยู่ยืนยันว่าเครื่องบินและผู้โดยสารมาจากประเทศจีน แต่ชาวมองโกเลียไม่แน่ใจว่าผู้เสียชีวิตคนใดเป็นหลิน เปียวหรือเย่ ฉฺวิน หลังตรวจสอบซากเครื่องบินแล้ว ชาวมองโกลได้ฝังศพผู้เสียชีวิตไว้ในที่เกิดเหตุ

ผ่านทางเอกอัครราชทูตจีน โจวได้ร้องขอและได้รับอนุญาตให้เจ้าหน้าที่สถานทูตจีนตรวจสอบซากเครื่องบินของหลิน ซึ่งพวกเขาได้ดำเนินการในวันที่ 15–16 กันยายน เจ้าหน้าที่รายงานต่อโจวว่าเครื่องบินเกิดไฟไหม้ขณะพยายามลงจอด และจากนั้นก็ระเบิด ต่อมาโจวส่งเจ้าหน้าที่เพิ่มเติมไปสัมภาษณ์พยานชาวมองโกเลียที่เห็นเหตุการณ์เครื่องบินตก และทำการประเมินทางเทคนิคอย่างละเอียดเกี่ยวกับเหตุการณ์เครื่องบินตกนั้น รายงานสรุปว่าเครื่องบินมีเชื้อเพลิงเหลือประมาณ 30 นาทีเมื่อตกลงแต่พยายามลงจอดโดยไม่ได้เปิดล้อลงจอดหรือแฟลป

ต่อมาคณะแพทย์โซเวียตเดินทางไปยังสถานที่เกิดเหตุลับ ๆ และขุดศพขึ้นมา ซึ่งในตอนนั้นศพเริ่มเน่าเปื่อยเล็กน้อยแล้ว คณะได้ตัดศีรษะของศพสองศพที่คาดว่าเป็นหลิน เปียวและเย่ ฉฺวิน และนำกลับไปยังสหภาพโซเวียตเพื่อทำการชันสูตรทางนิติเวช ใน ค.ศ. 1972 คณะสรุปว่าศีรษะเหล่านั้นเป็นของหลิน เปียวและเย่ ฉฺวิน (ศีรษะเหล่านั้นยังคงถูกเก็บไว้ในหอจดหมายเหตุรัสเซีย) เพื่อยืนยันผลการค้นพบของพวกเขา คณะได้กลับไปยังมองโกเลียเป็นครั้งที่สองเพื่อตรวจสอบศพที่เชื่อว่าเป็นของหลิน เปียว เมื่อขุดศพขึ้นมาอีกครั้ง คณะพบร่องรอยวัณโรค ซึ่งเป็นโรคที่หลินเคยป่วย ในปอดข้างขวาของศพ ทำให้การการระบุตัวตนโดยฝ่ายโซเวียตเป็นที่แน่ชัด โซเวียตไม่สามารถระบุสาเหตุของการตกได้ แต่ตั้งสมมติฐานว่านักบินประเมินระดับความสูงของตนผิดพลาดขณะจงใจบินต่ำเพื่อเลี่ยงเรดาร์ จากไฟที่ลุกไหม้หลังจากเครื่องบินตก โซเวียตประเมินว่าเครื่องบินมีเชื้อเพลิงเพียงพอที่จะบินไปยังอีร์คุตสค์หรือชีตาของโซเวียตได้ งานทั้งหมดและผลลัพธ์ของมันถูกเก็บเป็นความลับจากสาธารณชน นอกเหนือจากคณะสืบสวนแล้ว มีเพียงยูรี อันโดรปอฟ ประธานเคจีบี และเลโอนิด เบรจเนฟ ผู้นำโซเวียตเท่านั้นที่ได้รับแจ้ง รายงานดังกล่าวยังคงถูกจัดอยู่ในประเภทความลับจนถึงต้นคริสต์ทศวรรษ 1990 หลังสงครามเย็นสิ้นสุดลง

## ผลพวง

หลิน เปียวมีลูกสาวที่รอดชีวิตสองคนคือโต้วโต้วและลูกสาวอีกคน นายทหารทั้งหมดที่ถูกระบุว่ามีความใกล้ชิดกับหลินหรือครอบครัวของเขา (ส่วนใหญ่เป็นผู้บัญชาการทหารระดับสูงของจีน) ถูกกวาดล้างภายในไม่กี่สัปดาห์หลังการหายตัวไปของหลิน วันที่ 14 กันยายน โจวประกาศต่อที่ประชุมกรมการเมืองว่า นายทหารระดับสูงของจีน 4 นายถูกสั่งพักราชการทันทีพร้อมทั้งให้เขียนรายงานวิจารณ์ตนเองยอมรับว่ามีความเกี่ยวข้องกับหลิน หลังการประกาศ มีการจับกุมผู้ใกล้ชิดหลิน 93 คนทันที และภายในหนึ่งเดือนหลังหลินหายตัวไป เจ้าหน้าที่ทหารจีนระดับสูงกว่า 1,000 คนถูกกวาดล้าง การกวาดล้างผู้สนับสนุนของหลินอย่างเป็นทางการดำเนินต่อไปจนกระทั่งถูกยุติโดยคณะกรรมการกลางชุดที่ 10 ในเดือนสิงหาคม ค.ศ. 1973 อุบัติการณ์นี้เป็นจุดจบของความเชื่อผิด ๆ ภายในพรรคที่ว่าเหมาถูกต้องอย่างสมบูรณ์เสมอมา งานเฉลิมฉลองวันชาติ วันที่ 1 ตุลาคม ค.ศ. 1971 ถูกยกเลิก

ข่าวการเสียชีวิตของหลินได้รับการประกาศต่อเจ้าหน้าที่พรรคคอมมิวนิสต์ทุกคนในช่วงกลางเดือนตุลาคม ค.ศ. 1971 และต่อสาธารณชนจีนในเดือนพฤศจิกายน ข่าวนี้ได้รับการตอบรับจากสาธารณชนด้วยความตกใจและสับสน เหมารู้สึกไม่สบายใจเป็นพิเศษกับอุบัติการณ์ดังกล่าว สุขภาพของเขาแย่ลง และเขาก็เริ่มหดหู่ ภายในปลาย ค.ศ. 1971 เขาป่วยหนัก และเป็นโรคหลอดเลือดสมองในเดือนมกราคม ค.ศ. 1972 ได้รับการรักษาพยาบาลฉุกเฉิน และสุขภาพของเขายังคงไม่คงที่ เหมาเริ่มโหยหาเพื่อนร่วมปฏิวัติบางคนที่หลินสนับสนุนการกวาดล้างพวกเขา และสนับสนุนความพยายามของโจว เอินไหลในการฟื้นฟูนักปฏิวัติผ่านศึกอย่างกว้างขวาง และแก้ไขความรุนแรงเกินไปบางประการของการปฏิวัติวัฒนธรรม (ซึ่งเขาโทษหลินเปียว) ภายหลังการกวาดล้างผู้สนับสนุนของหลิน โจว เอินไหลได้เข้ามาแทนที่หลินในฐานะบุคคลที่มีอำนาจมากที่สุดเป็นอันดับสองในจีน และเจียง ชิงกับผู้ติดตามของเธอไม่สามารถที่จะโค่นล้มเขาได้เลย หากปราศจากการสนับสนุนจากหลิน เจียงก็ไม่สามารถขัดขวางความพยายามของโจวในการปรับปรุงความสัมพันธ์ของจีนกับสหรัฐ หรือฟื้นฟูแกนนำที่ถูกกำจัดในช่วงการปฏิวัติวัฒนธรรม ข้อความในธรรมนูญพรรคที่ระบุว่าหลินเป็นผู้สืบทอดตำแหน่งของเหมาไม่ได้รับการแก้ไขอย่างเป็นทางการจนกระทั่งคณะกรรมการกลางชุดที่ 10 ในเดือนสิงหาคม ค.ศ. 1973

จุดยืนของรัฐบาลจีนเกี่ยวกับหลินและสถานการณ์การเสียชีวิตของเขาเปลี่ยนแปลงหลายครั้งในช่วงทศวรรษหลังจาก ค.ศ. 1971 เป็นเวลากว่าหนึ่งปีที่พรรคพยายามปกปิดรายละเอียดการเสียชีวิตของหลิน จากนั้นรัฐบาลเริ่มเผยแพร่รายละเอียดบางส่วนของเหตุการณ์ ตามมาด้วยการรณรงค์โฆษณาชวนเชื่อต่อต้านหลินเปียว หลังการเสียชีวิตของเหมาใน ค.ศ. 1976 รัฐบาลได้ยืนยันการประณามหลินและยุติการสนทนาใด ๆ เกี่ยวกับบทบาทของหลินในประวัติศาสตร์ ตลอดคริสต์ทศวรรษ 1970 ผู้นำระดับสูงของพรรคคอมมิวนิสต์จีน รวมถึงฮฺว่า กั๋วเฟิง เผยแพร่เรื่องราวต่อผู้แทนต่างชาติว่าหลินวางแผนร่วมกับเคจีบีเพื่อลอบสังหารเหมา 

ใน ค.ศ. 1973 เจียง ชิง ภรรยาคนที่สี่ของเหมาและอดีตพันธมิตรทางการเมืองของหลิน เริ่มต้นการรณรงค์วิจารณ์หลิน วิจารณ์ขงจื๊อ โดยมีเป้าหมายที่จะใช้ภาพลักษณ์ที่เสียหายของหลินเพื่อโจมตีโจว เอินไหล การรณรงค์โฆษณาชวนเชื่อส่วนใหญ่เกี่ยวข้องกับการบิดเบือนประวัติศาสตร์ รวมถึงรายละเอียด (เท็จ) เกี่ยวกับวิธีที่หลินต่อต้านความเป็นผู้นำและกลยุทธ์ของเหมาตลอดอาชีพของเขา หลังหลินเสียชีวิต มีการพบแฟลชการ์ดที่เย่ ฉฺวินทำไว้เพื่อบันทึกความคิดของหลินในบ้านพักของเขา และนั่นทำให้ชื่อของหลินถูกนำไปใช้ในการรณรงค์โฆษณาชวนเชื่อของเจียง แฟลชการ์ดเหล่านี้บางส่วนบันทึกความเห็นที่วิพากษ์วิจารณ์เหมา ตามที่หลินเขียนไว้ "เหมาจะสร้างความเห็นปลอม ๆ ขึ้นมาให้ 'คุณ' ก่อน แล้วค่อยเปลี่ยนความเห็นนั้น ซึ่งจริง ๆ แล้วไม่ใช่ความเห็นของคุณ แต่เป็นสิ่งที่เขาแต่งขึ้น ฉันต้องระวังกลอุบายแบบนี้ให้ดี" อีกหนึ่งคำกล่าววิจารณ์ที่สำคัญของหลินคือ เหมา "บูชาตนเองและเชื่อมั่นในตนเองอย่างมืดบอด เขาบูชาตัวเองมากถึงขั้นที่ว่าความดีความชอบทั้งหมดเป็นของเขา แต่ความผิดพลาดทั้งหมดเป็นของคนอื่น" คำวิจารณ์ส่วนตัวของหลินต่อเหมาขัดแย้งโดยสิ้นเชิงกับภาพลักษณ์สาธารณะที่หลินสร้างขึ้น ซึ่งเขากล่าวต่อสาธารณะภายหลังการก้าวกระโดดไกลว่าความผิดพลาดทั้งหมดในอดีตเป็นผลมาจากการไม่ทำตามคำสั่งสอนของเหมา

เช่นเดียวกับผู้สนับสนุนหลักหลายคนของการปฏิวัติวัฒนธรรม ภาพลักษณ์ของหลินถูกปรับแต่งหลังการเสียชีวิตของเหมาใน ค.ศ. 1976 และแง่มุมเชิงลบมากมายของการปฏิวัติวัฒนธรรมถูกโยนความผิดให้กับหลิน หลังเดือนตุลาคม ค.ศ. 1976 ผู้มีอำนาจก็กล่าวโทษผู้สนับสนุนของเหมา หรือที่เรียกกันว่าแก๊งออฟโฟร์ด้วย ใน ค.ศ. 1980 รัฐบาลจีนได้จัด "การพิจารณาคดีพิเศษ" หลายครั้งเพื่อระบุผู้ที่ต้องรับผิดชอบต่อการปฏิวัติวัฒนธรรมมากที่สุด ใน ค.ศ. 1981 รัฐบาลประกาศคำตัดสินของพวกเขาว่าหลิน เปียวจะต้องถูกถือว่าเป็นหนึ่งในสอง "กลุ่มต่อต้านการปฏิวัติ" หลัก ร่วมกับเจียง ชิง ซึ่งเป็นผู้รับผิดชอบต่อความรุนแรงเกินขอบเขตในปลายคริสต์ทศวรรษ 1960 ตามคำตัดสินอย่างเป็นทางการของพรรค หลินและเจียงถูกชี้เป้าให้รับผิดชอบเพราะพวกเขานำกลุ่มภายในพรรคซึ่งฉวยโอกาสจาก "ความผิดพลาด" ของเหมาเพื่อส่งเสริมเป้าหมายทางการเมืองของตนเอง โดยกระทำการ "กิจกรรมทางอาชญากรรม" เพื่อประโยชน์ส่วนตน หนึ่งใน "อาชญากรรม" ที่เขาถูกกล่าวหาคือการขับไล่ประธานหลิว เช่าฉี ประมุขแห่งรัฐของจีน หลินถูกพบว่ามีส่วนรับผิดชอบหลักในการใช้ "หลักฐานเท็จ" เพื่อวางแผน "ใส่ร้ายทางการเมือง" ต่อหลิว หลินได้รับการจดจำอย่างเป็นทางการว่าเป็นหนึ่งในวายร้ายที่ยิ่งใหญ่ที่สุดของจีนสมัยใหม่ตั้งแต่นั้นเป็นต้นมา หลินไม่เคยได้รับการฟื้นฟูทางการเมือง ดังนั้นข้อกล่าวหาที่มีต่อเขายังคงมีผลบังคับใช้

เป็นเวลาหลายทศวรรษที่ชื่อและภาพลักษณ์ของหลินถูกตรวจพิจารณาในประเทศจีน แต่ในช่วงไม่กี่ปีที่ผ่านมา ภาพลักษณ์ที่สมดุลของหลินได้ปรากฏขึ้นอีกครั้งในวัฒนธรรมสมัยนิยม ผู้ช่วยที่รอดชีวิตและสมาชิกในครอบครัวได้ตีพิมพ์บันทึกความทรงจำเกี่ยวกับประสบการณ์ของพวกเขากับหลิน นักวิชาการได้สำรวจหลักฐานที่เหลืออยู่ส่วนใหญ่ที่เกี่ยวข้องกับชีวิตและความตายของเขา และได้รับการเผยแพร่ในสื่อทางการของจีน ภาพยนตร์ที่ฉายในช่วงก่อน ค.ศ. 1949 ได้อ้างอิงถึงหลิน และชื่อของหลินได้ปรากฏขึ้นอีกครั้งในหนังสือเรียนประวัติศาสตร์จีน โดยยอมรับการมีส่วนร่วมของเขาต่อชัยชนะของกองทัพแดง ในประเทศจีนสมัยปัจจุบัน หลินถูกยกย่องว่าเป็นหนึ่งในนักยุทธศาสตร์การทหารที่ดีที่สุดของกองทัพแดง ใน ค.ศ. 2007 ภาพเหมือนขนาดใหญ่ของหลินถูกเพิ่มเข้าไปในพิพิธภัณฑ์การทหารจีนในปักกิ่ง โดยรวมอยู่ในนิทรรศการของ "สิบจอมพล" กลุ่มที่ได้รับการยกย่องว่าเป็นผู้ก่อตั้งกองทัพจีน

## อ้างอิง

## ข้อมูล

* Barnouin, Barbara and Yu Changgen. ''Zhou Enlai: A Political Life''. Hong Kong: Chinese University of Hong Kong, 2006. . Retrieved on 12 March 2011.
* Hannam, Peter, and Lawrence, Susan V. "Solving a Chinese Puzzle: Lin Biao's Final Days and Death, After Two Decades of Intrigue". *U.S. News & World Report*. 23 January 1994. Retrieved 21 November 2011.
* He, Henry Yuhuai.  ''Dictionary of the Political Thought of the People's Republic of China''. United States: East Gate. 2001. .
* Hu Chi-hsi. "Mao, Lin Biao, and the Fifth Encirclement Campaign". *The China Quarterly*. No.&nbsp;82. June 1980.
* Mackerras, Colin, Donald Hugh McMillen, and Donal Andrew Watson. ''Dictionary of the Politics of the People's Republic of China''. Great Britain: Routelage. 1998. . Retrieved 9 November 2011.
* North, Robert C., ed. "Liu Shaoqi". *Encyclopædia Britannica*. 16 August 2013. Retrieved 28 June 2014.
* Pacepa, Ion Mihai. "The Kremlin's Killing Ways" *National Review Online*. 28 November 2006.  Retrieved 21 January 2012.
* Qiu Jin. ''The Culture of Power: The Lin Biao Incident in the Cultural Revolution''.  Stanford, California: Stanford University Press.  1999.  Retrieved 12 November 2011.
* Qiu Jin. "Distorting History: Lessons From The Lin Biao Incident". *Quest*. Vol. 3, Issue 2, June 2002. Retrieved 18 November 2011.
* Ross, Robert S. "From Lin Biao to Deng Xiaoping: Elite Instability and China's U. S. Policy". *The China Quarterly*. No.118. June 1989. pp.&nbsp;265–299.

หมวดหมู่:หลิน เปียว
หมวดหมู่:อุบัติเหตุทางอากาศใน ค.ศ. 1971
หมวดหมู่:ความสัมพันธ์จีน–มองโกเลีย
หมวดหมู่:การปฏิวัติทางวัฒนธรรม
หมวดหมู่:อุบัติเหตุทางอากาศในประเทศจีน
หมวดหมู่:อุบัติเหตุทางอากาศในประเทศมองโกเลีย
หมวดหมู่:ทฤษฎีสมคบคิดเกี่ยวกับความตาย
หมวดหมู่:ทฤษฎีสมคบคิดในประเทศจีน
หมวดหมู่:อุบัติเหตุทางอากาศที่เกี่ยวข้องกับผู้นำประเทศ
หมวดหมู่:ความสัมพันธ์จีน–สหภาพโซเวียต
หมวดหมู่:ฉินหฺวางเต่า